
Бүген Татарстан Республикасы Президенты Р.Н. Миңнеханов капиталь ремонттан соң «Сандугач» китапханәсендә булды һәм аның тирәсендәге территорияне карап чыкты.

13 нче номерлы «Сандугач» китапханәсе (Мәүлетов ур., 17б) берничә зонага бүленгән. Уку залларында ачык киштәләрдә килүчеләр төрле темаларга китаплар таба алачак, биредә үк шәхси һәм төркем эше һәм ял итү өчен коворкинг-урыннар оештырылган. Китапханәнең төп залында – зур чаралар һәм очрашулар, ә аудиториядә презентацияләр, мастер-класслар һәм өйрәтү дәресләре, шәхси консультацияләр, иҗади проектлар буенча фикер алышулар уздырыла. Моннан тыш, муниципаль китапханәдә беренче тапкыр зур булмаган концерт залы булдырылган, анда әдәби-музыкаль кичәләр, лекцияләр, дискуссияләр һәм башка чаралар үткәреләчәк. Монда шулай ук китапларны кире кайтару станциясе бар – укучылар, китап кабул итү урынына куеп, китапларны мөстәкыйль ала алалар.

Китапханәдә китапларны тану системасы эшләтеп җибәрелгән, аңа мөстәкыйль китап бирү станциясе, фондны маркировкалау, объектларны ачыклау һәм саклау функциясе, янгынга каршы система, шулай ук барлык RFID-җайланмалардан алынган мәгълүматны, китаплар бирү башкарылган һәм кире кайтару турында статистика алу мөмкинлеге булган гомуми идарә итү программасы керә. Китапханәнең китап фонды универсаль, китаплар теләсә нинди яшьтәгеләр өчен бар һәм анда 54 379 китап тупланган.

Мәүлетов урамындагы 1989 елда төзелгән китапханә шәһәрдә иң күп йөрүчеләрнең берсе булып тора – ремонтка кадәр аның китап фондыннан ел саен 5 меңгә якын укучы файдаланган. Ул халык күп яшәгән микрорайонда урнашкан, аннан ерак түгел бик күп социаль объектлар бар. Китапханә янында 1300 кв. м мәйданлы бакча да төзекләндерелгән. Монда күпьеллык үсемлекләр, куаклар һәм агачлар, шулай ук чәчәкләр утыртылган. Китапханә каршындагы мәйданда гамаклар, эскәмияләр урнаштырылган, актив ял итү өчен велосипед юллары бар.

*Белешмә өчен:*

*Бүген Казанда Үзәк китапханә, Үзәк балалар китапханәсе һәм 47 китапханә-филиал эшли. Казан укучылары карамагында 2,5 млн китап һәм журналдан торган фонд. 2021 елда шәһәр китапханәләренә 194 мең яңа укучы язылган. Китап һәм журнал 4,5 миллион тапкыр бирелгән, бу узган ел белән чагыштырганда 200 меңгә күбрәк.*
Рөстәм Миңнеханов Казанда капремонттан соң «Сандугач» китапханәсендә булды